坐巴士車程長起來可達1個鍾,如果身旁有人睇片大大聲,一定會令人非常難受。近日網上有人發文稱,今日(29日)在搭乘由坑口北開往尖沙咀東的98D巴士時,有乘客沒有使用耳機睇片且音量好大。車長先開廣播提醒將電話聲量較細,惟未獲該理會;車長其後雖再次提示「若要大聲請用耳機」,但該乘客在巴士行走期間又立刻調高聲量。最後車長在抵達下一站後,走近該乘客說「我車頭engine(引擎)已夠響了,你手機聲比engine更響」,涉事乘客唯有乖乖地把手機聲關掉。發文的網民讚揚車長語氣有禮貌,處理手法「太棒了」。
網民建議向巴士公司表揚
帖文一出即引來其他網民討論,其中有人分享同類經驗指,有一次坐巴士下層有一堆銀髮族有講有笑好大聲,故車長「狂播叫人講野細聲啲,唔好影響人嗰個廣播」,但那班人「掛住傾可能冇留意」,令司機「狂loop同一個廣播冇停過」,老人們過一陣才靜哂。另有網民認為,事主可向巴士公司表揚司機很有禮貌勸喻乘客唔好騷擾其他人,紛紛讚揚「車長好嘢」。